FI Euroopan unionin virallinen lehti CE 88/506

(2004/C 88 E/0518)

KIRJALLINEN KYSYMYS E-0516/04

esittäjä(t): Anna Karamanou (PSE) komissiolle

(24. helmikuuta 2004)

Aihe: Lasten elinten laittomat siirrot Albaniassa — vastaanottajina EU:n jäsenvaltioita

Albanian lehdistössä julkaistujen artikkelien mukaan, joiden ilmoitetaan perustuvan Italian viranomaisilta saatuihin tietoihin, albanialaisen Fierin kaupungin klinikalla lapsilta otetaan elimiä toimitettaviksi Italiassa ja Ranskassa tehtäviin elinsiirtoihin. Albanialaisten lehtitietojen mukaan asiaan on sekaantunut italialaisia ja albanialaisia lääkäreitä. Lääkärit panevat asialle albanialaisia ryhmiä, jotka etsivät lapsia ja sopivat elinsiirroista vanhemmille maksettavaa palkkiota vastaan. Lehtitiedoissa mainitaan myös, että Albaniassa on kadonnut jälkeä jättämättä 39 lasta, eivätkä edes heidän perheensä ole kaivanneet heitä.

Mihin toimiin komissio aikoo ryhtyä painostaakseen sekä Albanian hallitusta, jotta se ryhtyisi heti torjumaan tällaisia vakavia tapauksia, että EU:n jäsenvaltioita, jotta ne tehostaisivat keskinäistä yhteistyötään oikeus- ja poliisiasioissa?

Christopher Pattenin komission puolesta antama vastaus

(6. huhtikuuta 2004)

Komissio on tietoinen väitteistä, joiden mukaan eräs Fierissä Albaniassa sijaitseva klinikka myy laittomasti lasten elimiä EU:hun. Komissio on ollut yhteydessä EU:n poliisiavun operaatioon Albaniassa ja seurannut tiiviisti Albanian viranomaisten reaktioita tähän kysymykseen. EU:n poliisiavun operaatio vahvisti, että Albanian ja Italian poliisivoimat tutkivat tapausta. Albanian viranomaiset ovat ilmaisseet epäilevänsä klinikan olemassaoloa. Heidän näkemyksensä mukaan Albaniassa ei ole elinten poistamiseen ja elintensiirtoon tarvittavaa teknologiaa ja asiantuntemusta.

Tästä huolimatta ihmiskauppa, myös lapsilla käytävä ihmiskauppa, on ongelma Albaniassa. Komissio painostaa jatkuvasti Albanian viranomaisia erityisesti käynnissä olevien vakautus- ja assosiaatiosopimus-neuvottelujen yhteydessä ongelman käsittelemiseksi asianmukaisella tavalla. Vaikka Albanian ilmoitetaan onnistuneen vähentämään Adrianmeren kautta tapahtuvaa laitonta siirtolaisuutta ja ihmiskauppaa, päättäväisempiä toimia on toteutettava ongelman ratkaisemiseksi.

Ihmiskaupan estäminen edellyttää alueellista ja kansainvälistä yhteistyötä. Albania ja EU tekevät yhteistyötä tällä oikeus- ja sisäasioiden osa-alueella. Komissio on kuitenkin aina tilaisuuden tullen painottanut, että yhteistyötä on tiivistettävä ennen kaikkea Albanian ja sen naapurimaiden välillä, jotta tällainen rikollinen toiminta voitaisiin estää tehokkaammin. Komissio on myös korostanut, kuinka tärkeää Albanialle on toteuttaa tarvittavat toimenpiteet Europolin kanssa tehtävään sopimukseen valmistautumiseksi, sillä tämäkin edistäisi yhteistyön tiivistymistä järjestäytyneen rikollisuuden vastaisessa taistelussa. Tässä yhteydessä on tärkeä huomata, että Europolin toimivaltuus on laajennettu koskemaan myös ihmisten elinten ja kudoksen laitonta kauppaa 1. tammikuuta 2002 alkaen. Europol kerää parhaillaan jäsenvaltioista tietoja tilanteesta Euroopan unionissa.

Euroopan unionissa on toteutettu useita toimenpiteitä jäsenvaltioiden poliisivoimien ja tullihallintojen yhteistyön tiivistämiseksi sekä ulkorajojen valvonnan tehostamiseksi. Kreikka esitti helmikuussa 2003 neuvostolle aloitteen puitepäätöksestä, joka koskee ihmisten elinten laittoman kaupan estämistä ja valvontaa. Ehdotuksen tarkoituksena on määritellä, millaisesta toiminnasta rangaistaisiin kaikissa jäsenvaltioissa ja mitkä olisivat vähimmäisseuraamukset tällaisissa rikoksissa. Komissio piti ehdotusta periaatteessa myönteisenä. Komissio on pyrkinyt saamaan tukea Kreikan aloitteelle pyytämällä hakemuksia tämän alan hankkeiden rahoittamiseksi rikosoikeuden alalla tehtävää oikeudellista ja poliisiyhteistyötä koskevasta vuoden 2004 Agis-ohjelmasta.